Futbalisti MŠK Žilina budú v odvete 1. predkola Európskej konferenčnej ligy 2021/2022 v Gruzínsku na pôde FC Dila Gori hájiť pohodlný náskok 5:1. Online prenos dnešného zápasu s nami od 19:00.
Na snímke zľava Matúš Rusnák (MŠK Žilina), Vahan Bičachčjan (MŠK Žilina) a Jakub Paur (MŠK Žilina) sa tešia po premenenej penalte v prvom zápase 1. predkola Európskej konferenčnej ligy medzi MŠK Žilina - FC Dila Gori, 8. júla 2021 v Žiline. FOTO TASR - Radovan Stoklasa
Futbalisti MŠK Žilina budú v odvete 1. predkola Európskej konferenčnej ligy 2021/2022 v Gruzínsku na pôde FC Dila Gori hájiť pohodlný náskok 5:1. Online prenos dnešného zápasu s nami od 19:00.
"Šošoni" v stredu v skorých ranných hodinách vyrazili spod Dubňa do Piešťan, odkiaľ odleteli do Tbilisi, kde budú aj ubytovaní. V stredu majú na programe tradičný oficiálny predzápasový tréning (17.00 SELČ) na Štadióne Tengiza Burjandzeho v Gori, ktoré je vzdialené od Tbilisi zhruba 80 kilometrov.
Dnes je naplánovaný výkop odvetného stretnutia na 19.00 SELČ, v priamom prenose ho bude vysielať RTVS, povedú ho rozhodcovia zo Srbska.
Hlavný tréner Pavol Staňo už môže rátať aj s ľavým obrancom Branislavom Slukom, ktorý v prvom zápase nehral pre trest. V ofenzíve nebude k dispozícii Poliak Dawid Kurminowski, najlepší strelec minulého ročníka Fortuna ligy s 19 gólmi prestúpil do dánskeho Aarhus GF. Napriek tomu kouč jasne deklaroval, že na pôde súpera je cieľom nielen postup, ale aj víťazstvo dôležité pre slovenský koeficient.
"Boli sme príjemné prekvapení z prvého výsledku, aký máme. Ale musíme byť o to viac ostražití, lebo súper ukázal, že futbal hrať vie. Do zápasu musíme ísť akoby to bolo 0:0 a urobiť všetko preto, aby sme boli úspešní. Vedeli sme, kto nás čaká, ako sa prezentujú. Chceme byť aktívni a uvidíme, čo súper dovolí nám, resp. my jemu.
Tréner domácich deklaroval, že urobia všetko, aby zápas zvládli a aj my urobíme všetko, aby sme tam boli úspešní. Neberieme do úvahy výsledok z prvého zápasu a chceme vyhrať aj tento zápas," povedal pred odchodom do dejiska pre klubový web MŠK tréner Staňo a dodal:
"Počasie môže byť problém iba vtedy, ak si to my v hlave pripustíme. Po týždni horúčav u nás sme tiež hrali v extrémnom teple a zvládli sme to. Je súčasť futbalového života, že sa musíte prispôsobiť počasiu, terénu a súperovi. Ak chcem byť dobrí, musíme to zvládnuť bez zaváhania."
Krídelník MŠK Adrián Kaprálik prezradil, že každá výhra v Európe sa počíta, resp. že hostia určite nehodlajú náskok iba brániť. "Máme náskok 5:1, je to dobré, ale chceme vyhrať, lebo každé víťazstvo v Európe sa ráta. Sú dobrí na lopte, mali svoje situácie v prvom zápase a mohli znížiť náš náskok.
Musíme byť dôslední v obrane a nepúšťať ich do lacných šancí. Budú otvorení a vpredu by sa nám tak mohli otvoriť šance, ktoré musíme využiť a skórovať. nebudeme hrať autobus, sme útočné mužstvo a budeme chcieť vyhrať," povedal Kaprálik.
Európska konferenčná liga